Overgrepsofferet Annett: - Jeg jubler!
Justisminister Grete Faremo bekrefter at en lovendring kan nærme seg. Høringsrunden om å fjerne foreldelsesfristen for drap og grove overgrepssaker har vist enormt engasjement rundt temaet, og justisministeren oppfatter hovedtyngden som positive til endring. Hun vil sende en proposisjon til Stortinget i løpet av året. Men det er for tregt for Fremskrittspartiet, som sa i Aftenposten i går at de vil ha saken avgjort før stortingspolitikerne tar ferie 21. juni.- Jeg kan ikke annet enn å tolke det som en støtteerklæring til vår politikk. Når høringsfristen gikk ut 1. juni, vil det ikke være seriøst å bebude en så kompleks sak før sommeren. Dette skal vi gjøre skikkelig, sier Faremo. - Men neste år blir det lovendring? - Ja, hvis saken er sluttbehandlet i Stortinget før nyttår, kan den gå rask på lufta etter det. Jeg oppfatter at det er en bred politisk enighet om dette nå.- Jeg jubler, sier Annett Berntsberg Eck. I VG Helg i februar fortalte hun om da hun ble voldtatt som seksåring, og ga dermed et ansikt til alle overgrepsofre som opplever å få saken sin henlagt på grunn av foreldelse. - Jeg vet det er mer arbeid som skal til før et endelig vedtak foreligger, men å se at justisministeren virkelig jobber for saken gjør sterkt inntrykk. Jeg tror vi er på vi mot mål, sier Annett. Hun opplevde overveldende støtte og mottok mange hjerteskjærende betroelser fra likesinnede etter reportasjen. Siden har hun engasjert seg sterkt for overgrepsutsatte og blitt en populær foredragsholder.For fire måneder siden møtte hun Grete Faremo på Stortinget og argumenterte mot foreldelsesfristen. - Jeg var optimistisk allerede etter det møtet. Å se at privat engasjement nytter gir motivasjon til å jobbe videre. Jeg retter et smil mot Stortinget og velger å tro at alle som styrer landet ser rettferdigheten i at overgripere kan bli konfrontert med sine grove kriminelle handlinger, uansett hvor mange år det har gått, sier Annett. Hennes viktigste budskap er at folk må se lenger enn kun straff. - Den viktigste virkningen av en lovendring er at mange barn kan bli skånet for overgrep, fordi overgriperen kan bli stoppet.
- Nå er vi snart i mål, sier overgrepsutsatte Annett Berntsberg Eck, som kjemper for å fjerne foreldelsesfristen. Hun mener en lovendring kan stoppe overgripere.